**REFERAT MØTE I FAU VED FINNØY SENTRALSKULE 15.03.2021**

**Tid:** 20.30 – 21.30

**Stad:** Teams

**Tilstades:** Johanna Nessa (leiar), Bente Tjelta (rektor), Katrine K. Skogrand, Guri Eikeland, Randi S. Christophersen, Anne Lise Doran, Tolli Frestad og Angunn Skeiseid (ref.)

**1.Lekser**

Det var kome inn ei sak – ein førespurnad frå nokre foreldre – vedrørande lekser. Rektor gav ei pedagogisk grunngjeving for dette med å gi lekser. Ho viste til Tomas Nordahl, professor i pedagogikk ved Høgskolen i Innlandet, som gjennom mange års forsking på dette feltet, og også gjennom internasjonal forsking, kan vise til at dersom ein gir målretta lekser, repetisjonslekse/kjent fagstoff og moderat omfang, så har dette ein *positiv verknad* på barnet si utvikling.

Viss det blir gitt moderat med lekser (godt tilpassa alderstrinnet) gjennom eit 10 årig grunnskuleløp, vil dette seie eitt år med meir læring! Forskinga viser også at dette er med på å styrke heim/skule samarbeidet – og foreldreengasjement – det at foreldra viser interesse for barnet si læring – har ein svært positiv effekt.

Dei tilsette på skulen jobbar kontinuerleg med dette med lekser – og leksemengda er så godt som halvert berre dei siste åra. Men det er altså gode pedagogiske argument for å gi lekser – gitt at ein held seg innanfor dei kriteria nemnt ovanfor – og at dette har ein positiv effekt på elevane si læring.

Så er foreldresamtalen, eller det å ha ein dialog med kontaktlærar, ein god plass og ta opp dette, dersom ein føler at sitt barn treng tilpassing.

**2. Leksehjelp**

Det er ingen rettar til skyss heim for elevar (som tek buss/båt til/frå skulen) etter leksehjelp. Dette temaet har vore oppe til vurdering hjå Utdanningsdirektoratet (UDIR) og like til departementsnivå og konklusjonen derfrå er at det er foreldra som har ansvar for å hente barna om dei nyttar seg av leksehjelptilbodet, slik som ved SFO.

**3. Varslingsrutiner ved for sein skulebuss/HMS i tunnellen**

FAU ønsker at Kolumbus, (evt Rørheim buss som har lisens på skulebusskøyringa på Finnøy/Talgje), utarbeider varslingsrutiner på SMS dersom skulebussen er meir enn 15-20 minuttar forsinka.

Ein vil også forhøyre seg om kva for HMS planar/rutiner Rørheim buss har i samband med busskøyring i tunnellen dersom det oppstår kritiske situasjonar.

Anne Lise og Anita skal jobbe meir med denne saka.

FAU ønsker også at ein ser meir på moglegheiter og rammer med å få ein bussvakt på skulebussane, ein ekstra vaksenperson på bussane i tillegg til sjåføren.

**4. Elev- og trivselsundersøkinga**

Elevundersøkinga er ei årleg, nasjonal undersøking som prøver å gi skulane ein peikepinn på elevane sin trivsel på skulen. Den er digital og det er elevar på 7. trinn og 10. trinn som er med på denne undersøkinga.

Trivselsundersøkinga 1.-4. klasse er ei undersøking som Finnøy sentralskule har laga sjølv, nettopp for å få ein peikepinn på korleis dei yngste elevane har det på skulen.

Jamnt over ser ein ei positiv utvikling. I år viser elevundersøkinga at elevane rapporterer om aukande trivsel på skulen. Også gjennom trivselsundersøkinga for 1.-4. trinn rapporterer elevane om stor grad av trivsel. Dette er positivt!!

**5. Budsjett**

Rektor orienterte kort om budsjettet. Prognosen er at skulen vil gå med eit underskot på om lag 3,5 millionar kroner. Ein har spart inn på stillingar og dermed lønnsutgifter og ein har mottatt småskuletillegg på kr 2,5 millionar kroner, som har bøta noko på budsjettsituasjonen.

For å spare ytterlegare vil konsekvensen kunne vere at det blir meir undervisning i grupper for dei elevane som treng spesialpedagogisk tilrettelegging og moglegvis mindre styrking for å ivareta tilpassa opplæring

Skulen er altså i innsparingsmodus. Det skal også føyast til at rammene som Stavanger kommune har når det gjeld økonomi, er annleis enn dei rammene gamle Finnøy kommune opererte med.

FAU har lyst å engasjere seg i saka og vi vil då spesifikt sjå nærare på dette med småskuletillegget, der Finnøy sentralskule moglegvis kjem litt skeivt ut fordi det er ein 1.-10 skule. Angunn og Guri skal arbeide meir med denne saka.

Angunn Skeiseid (ref.)